## FGV informa els ajuntaments de la xarxa de Metrovalencia de la possibilitat de subscriure convenis per a activar polítiques socials en el transport públic

*** L'empresa pública ha posat en coneixement dels municipis els títols de transport més beneficiosos segons cada col·lectiu
* L'acord pot afectar diferents grups, com ara persones majors de 65 anys, amb discapacitat igual o major del 64 % o jóvens**

Ferrocarrils de la Generalitat Valenciana (FGV) informa els ajuntaments de la xarxa de Metrovalencia de la possibilitat de subscriure convenis per a activar polítiques socials en el transport públic.

Per a això, l'empresa pública ha cursat 40 cartes a diferents consistoris en els quals se'ls comunica que poden firmar convenis amb FGV perquè els col·lectius socials que ells disposen es puguen beneficiar dels títols inclosos en estos convenis que resulten econòmicament més avantatjosos, d'entre els existents en xarxa de Metrovalencia, en funció del col·lectiu social al qual vaja destinat el títol.

D'esta manera FGV s'obliga a proveir de títols de transport les persones beneficiàries designades per l'ajuntament, així com emetre o reactivar les targetes suport personalitzades que han de contindre'ls i, per la seua part, els ajuntaments s'obliguen a, d'una banda, posar a la disposició de les persones beneficiàries, quan haja d'actuar d'intermediari tal com es disposa en el conveni, els títols i les targetes suport personalitzades corresponents emeses per FGV i, d'altra, procedir al pagament de la totalitat del preu fixat per aquella, segons la regulació tarifària d'aplicació, pels títols subministrats i les targetes suport personalitzades adquirides o reactivades sobre la base del present acord.

El conveni s'ha establit per un període inicial de quatre anys, així com possibles pròrrogues, i va dirigit a diferents col·lectius, com poden ser les persones majors de 65 anys, les persones amb discapacitat igual o major del 64 €, els jóvens o altres col·lectius socials.

Esta modalitat de conveni respon al model tipus aprovat per part del Consell d'Administració d'FGV del 9 de gener per a subscriure de manera voluntària amb els diferents ajuntaments pels quals discorre la xarxa de Metrovalencia, un acord amb la finalitat d'oferir a determinats col·lectius amb condicions socials específiques, reduccions diferents de les establides amb caràcter general en les tarifes i afavorir les seues opcions de mobilitat.

**Altres descomptes**

A més dels convenis, els usuaris de Metrovalencia es poden beneficiar d'altres avantatges, com el descompte 50 % sobre els títols multiviatge i abonaments temporals fins al pròxim 31 de juliol, i de la gratuïtat de l'Abonament Jove que s'ha ampliat fins al 30 de juny.

També hi ha descomptes per als membres de famílies nombroses, de categoria general o especial, les monoparentals, també de caràcter general o especial, i famílies educadores.

Cal no oblidar que, en la targeta personalitzada TuiN, es disposa d'un límit de despesa mensual que, a partir d'un determinat consum dins del mateix mes natural, segons el nombre de zones, la resta dels seus desplaçaments en el mateix mes són gratuïts.

Fecha: 05/02/2024